정조 10년
丙午八月二十一日巳時。上御誠正閣。大臣備局堂上引見入侍時。左議政李福源。右議政金熤。知中樞府事具善復。行兵曹判書李命植。左參贊金魯鎭。右參贊李在協。行戶曹判書鄭一祥。行司直鄭昌聖。行副司直李性源。吏曹判書兪彦鎬。行副司直徐有隣徐有寧。刑曹判書金履素。行副司直徐有慶徐浩修。禮曹判書李在簡。行副司直李柱國。漢城判尹金尙集。左尹徐有大。行副司直洪秀輔李秉模。江華留守朴祐源。行都承旨沈豐之。刑曹參判金思穆。校理李羽晉。掌令金寅燮禹禎圭。右承旨李亨元。假注書李相璜。事變假注書李貞運。記事官李崑秀尹行任。以次進伏訖。福源曰。連日勞動。聖體。若何。上曰。一樣矣。福源曰。王大妃殿氣候。若何。上曰。一樣矣。福源曰。惠慶宮氣候。若何。上曰。一樣矣。上曰。災歲民事。多有可議者。故使之來會矣。福源曰。今年民事。誠可悶矣。上曰。甲乙兩年。僅免凶歉。而纔經辛丑。今遭今年災荒。言念民事。食息何安。卿等見昨夜傳敎乎。福源曰。見之矣。上曰。以今年年事觀之。不可無代捧停捧之擧。而歲末停捧之擧。每夷無實惠之下究者。與其晩後出令。曷若差早知委。使斯民無勞懸望。得蒙實惠乎。熤曰。若預布停免之令。則其爲民惠。誠大矣。然而近來民俗頑悍。一聞此信。則必有力足以辦納。而故爲圖免者。此亦不可不慮矣。上曰。次對爲之。福源曰。北伯有狀請事。而往復於領相。則領相以俟病間。商量爲言矣。上曰。領相病情。果何如。福源曰。彌留。可悶矣。上命一祥進前曰。領相病勢。比前。何如。一祥曰。半身不仁。轉動尙須人。猝難望減勢矣。上曰。任卿度支。蓋以熟手故也。客使當頭。災荒溢目。卿須某條善爲也。一祥曰。臣素無才能。此時重任。恐難堪承。且目下經用。可謂無麪不托。未知何以則爲好也。福源曰。戶曹判書鄭一祥。鑄錢堂上差下。何如。上曰。依爲之。出擧條福源曰。有司堂上金華鎭奉命在外。李命植方帶劇務。竝姑許解。其代戶曹判書鄭一祥。行副司直李性源差下。何如。上曰。依爲之。出擧條命書榻敎曰。前判書趙時俊敍用。仍察有司之任。上曰。勅行十八日。已到安北。而狀啓陪持。昨夕始入來。事極可駭矣。性源曰。西路陪持。例以速行者擇送。而今番則因中路醉倒。致此稽滯云矣。福源曰。勅使今行。聞極無弊矣。上曰。聞其爲人。亦頗淸白云矣。福源曰。灣米之不越鴨江。茶啖之分給驛卒。於此可見其爲人矣。上曰。殿牌行禮時。痛禁雜人。儀仗皆令整備云。此則似細察矣。性源曰。上勅爲人。聞甚察察矣。福源曰。觀於副勅詩律。頗有文識矣。上曰。其詩似勝於阿肅矣。上曰。沈樂洙事。誠未可知也。雖有情勢。似當於反命後引義。而渠以出疆之臣。不思復命之禮。似涉如何矣。福源曰。反面之禮。不輕而重。而沈樂洙入來多日。尙不肅命。揆以事體。極涉未安。罷職。何如。上曰。右相之意。何如。熤曰。旣膺出疆之命。尙闕反面之禮。事體殊未安。警責之典。似不可已矣。上曰。依爲之。出擧條上曰。沈樂洙之情勢。初緣何事。命植曰。似因向來兪岳柱疏耳。上曰。兪岳柱疏語。云何。命植曰。慘駁矣。上曰。兪岳柱之被謫。緣何事也。命植曰。兪岳柱疏中用意。有足見情態之難掩。故至蒙屛商之典矣。上曰。因特敎乎。因臺言乎。有隣曰。因臺言矣。上曰。今始記得矣。此在李魯春處分時乎。上曰。沈樂洙疏中。士類二字。大段欠當矣。旣稱士類。則安有不善之士類乎。福源曰。今番李秉鼎事。誠可怪矣。上曰。卿等之意。則蓋以爲何如。福源曰。若以凶逆之親族。一竝歸之於凶逆之科。則世家之得保者。能幾人乎。自此朝著有乖亂之憂矣。熤曰。逆賊。豈可易言哉。若擧其一人二人。則當之者亦當有辯明之道。而今乃擧人一族。渾歸逆黨。世豈有此等事乎。上曰。卿等之言。是矣。私憾公憤中。指一以言。容或可也。今乃不書姓名。驅人一門。此何事也。蓋李秉鼎事。溯其本。亦由於近來風俗之使然。人旣構渠以夏賊之黨。故渠亦構人以翰賊之黨。比之對博。互無輸嬴矣。李東馨之疏。計出於網打縉紳。李秉鼎之疏。計出於驅人一門矣。渠旣受人憯誣。而今乃學其口氣。誠可怪矣。熤曰。逆之爲目。決不可容易加人。今則以此等惡名。無難搆人。是豈成說乎。一問李東馨李秉鼎之後。方可妥帖矣。上曰。非不知究問之爲好。而盤問之際。恐致多人之被傷矣。予於李東馨事。向不欲究問者。出於生全世家之意也。若究問而無其人則好矣。若果有是人。則豈不難處乎。設有其人。聞予此敎。洗心改圖。咸與維新則。好矣。而今以後。除非稱兵竊發之逆。而先以此等說誣人者。當用反坐之律。卿等須轉相曉告也。福源曰。日前嶺伯狀本。以待病差發巡。爲辭矣。近聞其病。一向彌留。發巡漸致遷就。災歲民事。恐無以及期措劃。合有變通之道。慶尙監司鄭昌順許遞。何如。上曰。依爲之。出擧條上曰。嶺伯旣有實病。雖不得已許遞。而嶺南一道。災荒孔劇。此時道伯。不可不愼揀。卿等有所商量者乎。福源曰。領相旣知嶺伯有病。似有所商量。而姑未及往復矣。上曰。自銓曹卽爲問議以來。好矣。善復曰。今年穡事。大違所料。而式年陞戶。六道抄上。合爲一百九十五戶。戎政莫重。陞戶退限。雖不可輕議。六道尤甚邑。朝家以紓民力之道。量宜減數。退限於明秋。則惠民之政。莫大於此。惶恐敢達。上曰。卿言。好矣。區別分數。以明秋退定。每道都總數中。以三分一上送事。分付。可也。出擧條命植曰。昨日習儀時。以軍兵服色事。有下敎矣。只有從吉儀注。而更無改服節次。何以爲之。上曰。使之仍着。好矣。侍衛亦皆仍着無妨耶。命植曰。侍衛則出入魂宮。似不可仍着矣。命植曰。大駕法駕儀仗。則以紅繖蓋行用事。聞有筵中定奪。而自上旣御無揚黑圓領袍。則與袞衣有異。今番太廟擧動時。亦用黑繖蓋矣。此後迎勅時。以黑繖蓋擧行。何如。上曰。依爲之。出擧條命植曰。孝昌墓局內馬位畓。自司僕寺。旣不許代土以給。則他無變通之道。依前使戶曹。從其結數。以代土價輸送。以爲買給之地。何如。上曰。依爲之。出擧條命植曰。魂宮享官。以雇立之不足。屢次往復於臣曹。而詳問委折。則果有當立名色之闕立處。勢將略爲加定矣。上曰。自其中。分排定給。好矣。命書傳敎曰。殷栗縣監罷黜之代。今日政。各別擇差。當日辭朝。上曰。勅行時。禁喧之方。不可不預講。而昨日習儀時。猶復如前喧聒云。是豈成說乎。尙集曰。屢次申飭。尙復如前。誠極駭然。然而以部官之力。萬無禁壓多人之望矣。命植曰。勅行郊迎後。還宮時。大駕進發則勅使追後入來。而本曹郞廳。宜有一員隨來。雜人喧譁。一切禁斷。而郞廳分排數少。分兵曹郞廳。使之同力擧行於闕內分差之役。何如。上曰。依爲之。出擧條性源曰。迎勅時。闕內左右設布帳。軍門當擧行矣。闕內各處公廨。新經修理。不必更設布帳。殿庭外。只有門有路。人所往來處。間設遮帳。何如。上曰。依爲之。出擧條性源曰。以禁雜人事。纔已出擧條。而京兆及該部吏隷。非但數少。兼且孱劣。禁雜人一節。有難專責。自弘濟院迎恩門至城外城內諸處。令三軍門及守摠兩營。依甲辰年例。分掌嚴禁。何如。上曰。依爲之。出擧條福源曰。卽見忠淸監司金光默報備局辭緣。則以爲韓山林川鴻山庇仁等邑聯報內。各樣軍布。例以苧布收納。而今年苧農大歉。無以備納。曾前如此之歲。每以純錢代捧。今亦依已例。以錢代捧事爲請矣。纔以綿農之失稔。特許軍布之代捧。則苧木雖異。同是軍布。軫恤之道。宜無彼此。七邑軍布。依所報。以錢代捧之意。分付。何如。上曰。依爲之。出擧條命植曰。敦化門攔入人崔昌祿處。査問其委折。則以爲渠以驛奴婢辨別事。欲爲上言。買着軍服。作此冒入之擧云。渠若有辨白冤鬱之事。而當爲呼訴。則前此擧動捧上言時。何不爲之。乃有此無嚴驚駭之擧乎。令法司各別嚴繩。何如。上曰。依爲之。出擧條柱國曰。甲辰年勅使。自闕中。還歸館所時。紅馬木外。各司下隷及牽馬驅從輩。彌滿觀光。故使之禁斷。則反致雜亂。有駭所見矣。今番若不別般變通。則勢將如前紛踏。若以三營略干將卒。排立於興化門外。兼令兵曹。專掌禁喧。迎接都監所屬各差備人馬外。一切嚴禁。百官出入。皆從開陽門。則可無如前紛挐之弊。以此意。出擧條申飭。而如有冒犯者。毋論上司下隷。卽地嚴治。何如。上曰。依爲之。出擧條命植曰。分司皆有若而下人。而守門將聽。無一名定送之事。宜有變通之道。元軍中一名使用。何如。上曰。依爲之。出擧條羽晉曰。龜賊之前後負犯。無非通天之罪。極地之惡。而王章未伸。鬼誅先及。神人之憤惋。已無可言。至於徒流案爻周之命。尤豈不萬萬過當乎。臣雖至愚。亦有以仰認聖意之萬一。而第念此賊之爲諸逆之魁。曾於丙申處分時。已昭布於中外矣。及夫戊戌討逆之後。又提告於廟社矣。今乃反是。謂之凶身之已斃。遽命罪案之爻周。爻周卽疎釋之謂也。殿下何可以一時私恩。容易疎釋於上告下布之劇逆大憝乎。且今逆變層生。人心靡定者。專由於治逆之不能鋤其本而徒事於末也。況於劇逆之魁。施以疎釋之典。則安知無何樣變怪。釀出於冥冥之中乎。臣之所隱憂永歎者。不止於刑政之失宜。輿憤之未雪而已。竊不勝爲國家無窮之慮也。臣謂穆然深思。亟允三司之請。以嚴懲討而杜禍源焉。上曰。悉諭矣。命書傳敎曰。昨因愍懷墓受香聞之。文貞後孫前縣監姜命達。至今生存云。令兩銓相當職調用。命書榻敎曰。政官牌招開政。命書傳敎曰。日前始聞筵臣之言。近來都人行喪。有浮江船行之擧云。心甚驚怪。昨遣墓所堂上及京兆尹。使之審察形止。今日聞其回奏。果有此弊云。旣聞之後。豈可不卽速釐改。由新倉前峴。則始爲便近。而以其戛過洞口。有趑趄云。此則不然。與後托主脈。大有異焉。自今日勿禁之意。令京兆卽爲知委。命書榻敎曰。在外及未肅拜玉堂許遞。今日政差出。命退。諸臣以次退出。